นายกรัฐมนตรี รับทราบรายงานเจ้าหน้าที่สามารถควบคุมพื้นที่จากเหตุไฟป่าจังหวัดนครนายกได้แล้ว อยู่ระหว่างการทำแนวกันไฟรอบพื้นที่
นายอนุชา บูรพชัยศรี รองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจำสำนักนายกรัฐมนตรี เปิดเผยว่า จากสถานการณ์เหตุไฟป่าจังหวัดนครนายก พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ได้ติดตามสถานการณ์และสั่งการอย่างใกล้ชิดให้หน่วยงานที่เกี่ยวข้องเข้าปฏิบัติการเข้าดับไฟป่าที่เกิดขึ้นอย่างเร่งด่วนและต่อเนื่อง ล่าสุดรัฐมนตรีว่าการกระทรวงมหาดไทยได้รายงานต่อนายกรัฐมนตรีว่าสามารถควบคุมพื้นที่ได้แล้ว อยู่ระหว่างการทำแนวกันไฟรอบพื้นที่ และใช้เฮลิคอปเตอร์โปรยน้ำ เพื่อดับไฟอย่างต่อเนื่อง โดยเหตุการณ์ดังกล่าวยังไม่มีผลกระทบต่อบ้านเรือนประชาชน จากการสันนิษฐานเบื้องต้นคาดว่าสาเหตุอาจเกิดจากมีพายุฟ้าผ่า แต่ยังคงต้องตรวจสอบหาสาเหตุที่แน่ชัดต่อไป เพื่อหาแนวทางป้องกัน ทั้งนี้เจ้าหน้าที่กำลังเร่งทำแนวกันไฟอย่างเต็มที่ เพื่อไม่ให้รุกมาในพื้นที่อยู่อาศัย และลามไปในพื้นที่ป่านายกรัฐมนตรียังขอบคุณเจ้าหน้าที่ทุกคนทุกฝ่ายที่มาช่วยกันดับไฟ ขอให้ทำงานด้วยความระมัดระวังปลอดภัย พร้อมกันนี้ได้สั่งการให้เร่งสำรวจพื้นที่ไฟไหม้เพื่อเตรียมการในส่วนที่เกี่ยวข้อง และได้สั่งการให้กรมฝนหลวงและการบินเกษตร ปฏิบัติการฝนหลวงหากสภาพอากาศเอื้ออำนวย พร้อมย้ำทุกฝ่ายต้องร่วมมือกันสร้างความตระหนักรู้ มีความรับผิดชอบต่อสังคม และช่วยกันเร่งฟื้นฟูพื้นที่ป่าให้กลับมาอุดมสมบูรณ์ดังเดิม